Jul 26,2016
ఏడాది గరిష్టానికి నిఫ్టీ
ముంబయి: ప్రపంచ వృద్ధి రేటును గాడిలో పెట్టేందుకు గాను జీ20 దేశాల విధానకర్తలు పలు సంస్కరణలు చేపట్టనున్నారంటూ వచ్చిన సంకేతాలతో దేశీయ మార్కెట్లు కొత్త ట్రేడింగ్‌ వారానికి సోమవారం శుభారంభం చేశాయి. దీనికి తోడు జీఎస్‌టీి, కార్పొరేట్‌ కంపెనీల ఆర్థిక ఫలితాలపై ఆశలు మార్కెట్లకు మద్దతునిచ్చాయి. ఈ నేపథ్యంలో నేషనల్‌ స్టాక్‌ ఎక్స్ఛేంజీ నిఫ్టీ ఏడాది గరిష్టానికి చేరింది. నిఫ్టీ 94.45 పాయింట్లు పెరిగి 8,635.65 పాయింట్ల వద్ద ముగిసింది. 2015 జులై 23న నిఫ్టీ ఈ స్థాయి వద్ద నమోదయ్యింది. మరోవైపు బీఎస్‌ఈ సెన్సెక్స్‌ 292.10 పాయింట్ల ర్యాలీతో 28,095 పాయింట్లకు చేరింది. ఈ సూచీ 2015 ఆగస్టు 11న ఈ స్థాయిలో ట్రేడింగ్‌ అయ్యింది. బీఎస్‌ఈలో అన్ని రంగాల సూచీలు లాభాల్లోనే ముగిశాయి. ప్రభుత్వ రంగ సంస్థల సూచీ 1.92 శాతం, బ్యాంకింగ్‌ 1.65 శాతం, ఆయిల్‌ అండ్‌ గ్యాస్‌ 1.52 శాతం, కన్జూమర్‌ డ్యూరెబుల్స్‌ 1.38 శాతం చొప్పున రాణించాయి.
కాగా సెన్సెక్స్‌లో మారుతీ సుజుకీ 3.11 శాతం, ఎస్‌బీఐ 2.86 శాతం, ఏషియన్‌ పెయింట్స్‌ 2.25 శాతం, ఐసీఐసీఐ బ్యాంకు 2.12 శాతం, ఓఎన్‌జీసీ 1.91 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు డాక్టర్‌ రెడ్డీస్‌ 3.62 శాతం, గెయిల్‌ 1.04 శాతం, బజాజ్‌ ఆటో 0.76 శాతం, టాటా స్టీల్‌ 0.41 శాతం చొప్పున అధిక నష్టాలను చవి చూశాయి.
మీ స్నేహితులకు రికమెండ్ చెయ్యండి